*Projekts*

Uz 23.11.2017. Nr. 142.9/12-119-12/17

**Latvijas Republikas Saeimas Publisko izdevumu un revīzijas komisijai**

*Par lietderības revīzijas "Pirmstiesas*

*izmeklēšanas efektivitāte Valsts policijā"*

*rezultātiem*

Latvijas Republikas Saeimas Publisko izdevumu un revīzijas komisija ar 2017. gada 23. novembra vēstuli Nr. 142.9/12-119-12/17 (turpmāk – Vēstule) ir lūgusi Ministru kabinetu izvērtēt Valsts kontroles lietderības revīzijas "Pirmstiesas izmeklēšanas efektivitāte Valsts policijā" (turpmāk – revīzija) laikā konstatētās problēmas un informēt par konkrētiem uzdevumiem un to izpildes termiņiem minēto problēmu risināšanai.

Norādu, ka, izvērtējot revīzijas rezultātus, Iekšlietu ministrija atzīst, ka pastāv sistēmiskas nepilnības, nepietiekama sadarbība starp pirmstiesas izmeklēšanā iesaistītajām institūcijām, atšķirības kriminālprocesuālo normu izpratnē, kā arī trūkumi darba organizācijā, kas neveicina kriminālprocesu efektīvu un kvalitatīvu izmeklēšanu. Iekšlietu ministrija, Tieslietu ministrija un Ģenerālprokuratūra atbalsta Vēstulē iniciēto jautājumu izskatīšanas nepieciešamību, iesaistot tajā visas par kriminālprocesuālo tiesību jomas politikas izstrādi un piemērošanu atbildīgās institūcijas, un savu kompetenču ietvaros iesaistīsies to risināšanā.

Ievērojot minēto, informēju par plānotajiem izpildes pasākumiem un to izpildes termiņiem minēto problēmu risināšanai.

Par Vēstules 1. punktā minētā uzdevuma - Tieslietu ministrijas izveidotajā darba grupā Kriminālprocesa likuma grozījumu izstrādei (turpmāk – KPL darba grupa), iesaistoties Iekšlietu ministrijai, Valsts policijai, Latvijas Republikas Prokuratūrai (turpmāk – Prokuratūra), tiesu varas pārstāvjiem un citiem jomas ekspertiem, veikt izvērtējumu, lai apzinātu un analizētu kriminālprocesa izmeklēšanas uzraudzības kavējošos faktorus un risinājumus situācijas uzlabošanai, kā arī izvērtēt, vai Kriminālprocesa likumā (turpmāk – KPL) noteiktais atbildības un kompetences sadalījums starp izmeklētāju un uzraugošo prokuroru ir optimālākais, lai nodrošinātu efektīvu, un ātru pirmstiesas izmeklēšanu un neizlemto lietu uzkrājumu mazināšanu – plānotajiem izpildes pasākumiem informēju, ka Tieslietu ministrija līdz 2018. gada 1. decembrim ir ieplānojusi izskatīt minēto jautājumu un plāno veikt diskusiju KPL darba grupā, lai sagatavotu izvērtējumu par KPL noteikto atbildības un kompetences sadalījumu starp izmeklētāju un uzraugošo prokuroru. Gadījumā, ja tiks konstatētas problēmas, kas izriet no normatīvā regulējuma, KPL darba grupa izstrādās nepieciešamos grozījumus.

Attiecībā uz nepieciešamību veikt izvērtējumu, lai apzinātu un analizētu kriminālprocesa izmeklēšanas uzraudzības kavējošos faktorus un risinājumus situācijas uzlabošanai, norādu, ka Valsts policija sadarbībā ar Tieslietu ministriju, Iekšlietu ministriju un Ģenerālprokuratūru ir ieviesusi Eiropas Komisijas pamatprogrammas "Drošības un brīvības garantēšana" īpašās programmas "Noziedzības profilakse un apkarošana" projektu "Mazāk smagu noziegumu izmeklēšanas vienkāršošana ar mērķi sabalansēt nozieguma sabiedrisko bīstamību, radīto kaitējumu un izmeklēšanā izlietotos resursus", kura laikā ir apzināts ārvalstu tiesiskais regulējums un prakse attiecībā uz vienkāršotajiem kriminālprocesa veidiem, noziedzīga nodarījuma smagumam samērīgu izmeklēšanu, kriminālprocesu apturēšanu u.c. kriminālprocesuālajiem jautājumiem. Projekta ietvaros ir izdarīti secinājumi esošās darba kvalitātes uzlabošanai, un attiecīgi Iekšlietu ministrija ir izstrādājusi likumprojektu "Grozījumi Kriminālprocesa likumā" (Nr. 1000/Lp12), kas Saeimā ir pieņemts pirmajā lasījumā un kura mērķis ir nodrošināt atteikšanos no formālām, dublējošām procesuālajām darbībām, dokumentiem, radīt priekšnosacījumus efektīvākai izmeklēšanas darbību fiksēšanai, ātrākai, vienkāršotai kriminālprocesa virzībai uz prokuratūru un tiesu, kā arī vienkāršot kriminālprocesu lietvedības apturēšanu, atjaunošanu un izbeigšanu noilguma gadījumā.

Cita starpā minams, ka 2017. gada oktobrī Iekšlietu ministrijā tika īstenotas starpinstitūciju procesa virzītāju apmācības "Lietiskie pierādījumi kriminālprocesā, teorētiskie un praktiskie aspekti", kuras vadīja Ģenerālprokuratūras, tiesas un Nodrošinājuma valsts aģentūras lektori un kurās tika apmācīti 242 izmeklēšanas iestāžu deleģētie pārstāvji. Tāpat izmeklētāju un prokuroru vienotas apmācības, lai veicinātu prokuroru un izmeklētāju vienotu izpratni par metodēm, ar kādām nodrošināma kriminālprocesu virzības kvalitāte un efektivitāte, norit arī Tieslietu ministrijas vadībā īstenotā Eiropas Sociālā fonda (turpmāk - ESF) projekta "Justīcija attīstībai" ietvaros, kurā sadarbības partneri ir Augstākā tiesa, Valsts tiesu ekspertīžu birojs, Iekšlietu ministrija un Prokuratūra. Projekta ietvaros kopumā jau apstiprināti kopīgi 275 apmācību kursi, t.sk. starptautiskās tiesiskās sadarbības un cilvēktiesību jautājumos, kas paredzēti prokuroriem un Valsts policijas izmeklētājiem. Projekta ietvaros 2017. gadā īstenota virkne pieredzes apmaiņas vizīšu, lai iepazītos ar citu valstu labo praksi noteiktu noziedzīgu nodarījumu apkarošanā un izmeklēšanā.

Ņemot vērā pasākumu kopumu, ko plāno veikt Tieslietu ministrija, Iekšlietu ministrija un Valsts policija, lai uzlabotu pirmstiesas izmeklēšanas efektivitāti, uzskatu, ka vispirms ir jāievieš visi ieplānotie pasākumi prakses uzlabošanai, pēc kuru ieviešanas noteiktā laika periodā (piemēram, 2 gadi) varēs izdarīt secinājumus, vai ir nepieciešamas vēl kādas izmaiņas, lai pilnveidotu pirmstiesas kriminālprocesa regulējumu. Līdz ar to Tieslietu ministrija savā 2017. gada 1. decembra vēstulē Nr. 1-17/3585 Valsts kontrolei ir izteikusi ierosinājumu paredzēt *ex post* novērtējuma veikšanu, ko veiktu Valsts policija attiecībā uz iespējamiem praktiskajiem šķēršļiem un Tieslietu ministrija attiecībā uz normatīvā regulējuma pilnveidošanu.

Par Vēstules 2. punktā minētā uzdevuma – KPL darba grupā, iesaistoties Iekšlietu ministrijai, Valsts policijai, Prokuratūrai, tiesu varas pārstāvjiem un citiem jomas ekspertiem, izvērtēt jautājumu par uzdevumu sadali kriminālprocesu uzraudzībā un kontrolē starp uzraugošo prokuroru un tiešo priekšnieku, tajā skaitā izvērtējot iespēju tiešā priekšnieka kompetencē noteikt vienīgi organizatoriska rakstura jautājumu risināšanu - plānotājiem izpildes pasākumiem informēju, ka Tieslietu ministrija līdz 2018. gada 1. decembrim ir ieplānojusi veikt atsevišķu diskusiju KPL darba grupā par minēto problēmjautājumu, lai sagatavotu izvērtējumu par KPL noteikto kriminālprocesu uzraudzībā un kontrolē iesaistīto subjektu – uzraugošā prokurora un tiešā priekšnieka – lomu sadalījumu un kompetences apjomu. Iekšlietu ministrija atbalsta šo ieceri un ir gatava turpināt diskusijas par izmeklētāja tiešā priekšnieka lomas kriminālprocesā pārskatīšanu. Gadījumā, ja tiks konstatētas problēmas, kas izriet no normatīvā regulējuma, tiks sagatavoti nepieciešamie grozījumi.

Papildus norādu, ka daļēji jautājumus par atbildības un kompetenču sadalījumu starp izmeklētāju un prokuroru, kā arī uzdevumu sadali kriminālprocesu uzraudzībā un kontrolē starp tiešo priekšnieku un prokuroru, jau paredz risināt Iekšlietu ministrijas virzītā likumprojekta "Grozījumi Kriminālprocesa likumā" (Saeimas reģ. Nr. 1000/Lp12), 2. un 3. pantā iekļautās normas.

Par Vēstules 3. punktā minētā uzdevuma – Iekšlietu ministrijai, Tieslietu ministrijai un Prokuratūrai, iesaistoties citiem jomas ekspertiem, vienoties par pasākumu kopumu, lai veicinātu kopīgas izpratnes un vienotas prakses veidošanos sistemātisku apmācību un pieredzes apmaiņas semināru organizēšanā, vadlīniju izstrādē par problēmjautājumiem kriminālprocesuālo un krimināltiesību normu piemērošanā - plānotajiem izpildes pasākumiem informēju, ka Tieslietu ministrija pastāvīgi plāno organizēt regulāras stratēģiskās debates KPL darba grupas ietvaros par būtiskiem kriminālprocesa jautājumiem, iesaistot nozares ekspertus un pārstāvjus no tiesībaizsardzības iestādēm.

Papildus informēju, ka Tiesu administrācija, kas ir tieslietu ministra padotībā esoša tiešās pārvaldes iestāde, izpildot likumā "Par tiesu varu" noteikto kompetenci - nodrošināt tiesnešu mācības - sadarbībā ar nodibinājumu "Latvijas Tiesnešu mācību centrs" (turpmāk – LTMC) atbilstoši savai kompetencei jau šobrīd rīko starpdisciplinārus seminārus, ko plānots turpināt arī nākotnē, aicinot organizētajās apmācībās piedalīties ne tikai tiesnešus, prokurorus un izmeklētājus, bet arī nodrošinot dažādu mērķa grupu dalību papildu finansētajos mācību projektos. Laika periodā no 2017. gada līdz 2021. gadam LTMC centrs īsteno divus mācību projektus ESF projekta "Justīcija attīstībai" ietvaros. ESF projektā "Mācību nodrošināšana par tiesu un tiesībaizsardzības iestāžu labu pārvaldību" plānotas mācības par tiesu nolēmumu un citu procesuālo dokumentu sagatavošanu, kurās piedalīsies 160 tiesneši, 80 prokurori un 80 izmeklētāji. ESF projektā "Mācību nodrošināšana par alternatīvajiem strīdu risināšanas veidiem" plānotas mācības par izlīguma ar starpnieka palīdzību īstenošanu kriminālprocesā. Šajās mācībās piedalīsies līdz 210 dalībniekiem, kuru vidū būs tiesneši, prokurori, izmeklētāji un mediatori. Tuvākajos gados turpināsies arī starptautiskie semināri, kuros tiks aicināti piedalīties krimināllietu tiesneši un prokurori.

Iekšlietu ministrija atbalsta kopīgu sistēmisku apmācību un semināru organizēšanu Valsts policijas amatpersonām, kas veic izmeklēšanu kriminālprocesos, un prokuroriem. Iekšlietu ministrija uzskata, ka Valsts policijai un prokuratūrai kā institūciju ietvaros, tā arī savstarpēji jāveic mērķtiecīgas darbības vadlīniju satura piemērošanai praksē. Pēc noteikta laika būtu veicama atkārtota situācijas analīze, lai konstatētu, vai vadlīniju ieviešanas mērķis ir sasniegts, identificētu nepilnības un pēc nepieciešamības pilnveidotu vadlīniju saturu, lai veidotu vienotu praksi un izpratni par krimināltiesiskajiem jautājumiem.

Vienlaikus norādu, ka ar Ministru kabineta 2016. gada 6. aprīļa rīkojumu Nr. 248 "Par Valsts policijas attīstības koncepciju" atbalstītā Valsts policijas attīstības koncepcija paredz nepieciešamību veidot kopīgu apmācību sistēmu ar Prokuratūru, lai radītu vienotu izpratni starp prokuroriem un izmeklētājiem par kriminālprocesuāliem jautājumiem.

Tāpat kopīgas apmācību sistēmas izveidošana un ar Ģenerālprokuratūru saskaņotu metodisko materiālu izstrādāšana par atsevišķām noziedzīgo nodarījumu kategorijām ir paredzēta Iekšējās drošības fonda 2014.-2020. gadam nacionālās programmas – policijas sadarbība – īstenošanas plāna (Nacionālā prioritāte Nr. 1-C: Prevencija un apkarošana) Nr. 15 Valsts policijai aktivitātes "Kriminālprocesa izmeklēšanas standartizācija Valsts policijā" ietvaros. Pašlaik Valsts policija gatavo attiecīgo projekta pieteikumu iesniegšanai izvērtēšanai Iekšlietu ministrijai.

Par Vēstules 4. punktā minētā uzdevuma - Tieslietu ministrijas vadīto darba grupu (KPL darba grupas, Administratīvā pārkāpumu kodeksa pastāvīgās darba grupas un pastāvīgās Krimināllikuma darba grupas) darba kārtībā iekļaut un izvērtēt jautājumu par iespēju noteikt, ka sīka apmēra, maznozīmīga kaitējuma likumpārkāpumi (piemēram, sīkas zādzības un krāpšanas, piesavināšanās un mantas tīša iznīcināšana un bojāšana) tiktu izskatīti administratīvo pārkāpumu procesa kārtībā un par tiem tiktu piemērots administratīvais sods, nevis kriminālsods, lai racionālāk tiktu izmantoti Valsts policijas resursi - plānotajiem izpildes pasākumiem informēju, ka Tieslietu ministrija līdz 2018. gada 1. jūlijam plāno veikt diskusiju KPL darba grupas un pastāvīgās Krimināllikuma darba grupas ietvaros, pieaicinot Latvijas tirgotāju asociāciju, lai sagatavotu izvērtējumu par Vēstules 4. punktā minēto problēmjautājumu. Iekšlietu ministrija atbalsta diskusiju uzsākšanu par jautājumu, kas saistīts ar maza kaitējuma noziedzīgu nodarījumu (piemēram, sīkās zādzības, krāpšanas, piesavināšanās, mantas iznīcināšanas un bojāšanas) dekriminalizāciju Tieslietu ministrijas vadīto darba grupu ietvaros. Iekšlietu ministrijas ieskatā šāda pieeja radītu būtisku kriminālprocesu skaita samazināšanos Valsts policijā, taču vienlaikus nepieciešams skaidrs visu iesaistīto institūciju redzējums kompensējošajam mehānismam, lai izvairītos no situācijas, ka, lai arī attiecīgais likumpārkāpums vairs netiktu uzskatīts par kriminālsodāmu, resursu ieguldījums tā dokumentārai noformēšanai, kas nodrošinātu tiesisko attiecību taisnīgu noregulējumu, saglabātos praktiski nemainīgs.

Vienlaikus norādu, ka saistībā ar revīzijas ziņojumā kopumā ietvertajiem 17 ieteikumiem, kuru ieviešana pilnā apjomā paredzēta līdz 2023. gada 1. janvārim, Iekšlietu ministrija ar 2017. gada 6. oktobra rīkojumu Nr.1-12/2263 "Par trūkumu novēršanu un Valsts kontroles ieteikumu ieviešanu" ir noteikusi par Valsts kontroles ieteikumu ieviešanu atbildīgās amatpersonas un iekšējo kārtību ziņošanai par ieteikumu ieviešanas gaitu un izpildi. Arī Valsts policija 2017. gada 31. oktobrī izdeva pavēli Nr. 4957 "Par trūkumu novēršanu un valsts kontroles ieteikumu ieviešanu", kas nosaka Valsts policijas kompetencē esošo revīzijas ieteikumu ieviešanu. Ar Valsts policijas 2017. gada 21. decembra pavēli Nr. 5986 "Par Valsts policijas 2018. gada darba plāna apstiprināšanu" ir apstiprināts plāns, kurā iekļauta atsevišķa apakšsadaļa "1.2. Valsts kontroles revīzijas ziņojumā sniegto ieteikumu ieviešanas izpilde". Ņemot vērā to, ka konkrētu lēmumu pieņemšana par revīzijas ziņojuma secinājumos minētajiem ierosinājumiem un to ieviešana praksē atstās iespaidu uz Valsts policijas struktūrvienību darba organizāciju, Iekšlietu ministrija ir ieinteresēta aktīvi iesaistīties procesā un panākt iespējami ātrāku to izlemšanu, lai veicinātu Valsts kontroles ieteikumu ieviešanu un izmeklēšanas darba kvalitātes un efektivitātes paaugstināšanos.

Nobeigumā vēlos vērst uzmanību arī uz to, ka Tieslietu ministrija atbilstoši savai kompetencei izstrādā, organizē un koordinē politiku krimināltiesību un kriminālprocesuālo tiesību jomā, un attiecīgi savas kompetences ietvaros seko līdzi tam, lai politika krimināltiesību un kriminālprocesuālo tiesību jomā būtu atbilstoša reālajai situācijai. Gadījumā, ja tiek konstatētas problēmas, kas izriet no normatīvā regulējuma, priekšlikumi nepieciešamiem grozījumiem KPL un Krimināllikumā regulāri tiek apspriesti KPL darba grupā un pastāvīgajā Krimināllikuma darba grupā, kurā, cita starpā, piedalās pārstāvji no Iekšlietu ministrijas, Valsts policijas un Ģenerālprokuratūras, kā arī tiesu varas pārstāvji un citi jomas eksperti.

Ministru prezidents Māris Kučinskis

Iesniedzējs:

tieslietu ministrs Dzintars Rasnačs